Det var ikke kun sollyset, der skinnede i øjnene på trafikanterne på den nordjyske motorvej onsdag eftermiddag. Politiets fartkontrol blitzede også på livet løs.

1.253 trafikanter står til en bøde, klip eller frakendelse af kørekortet efter fem timers kontrol ved det store trafikknudepunkt ved Limfjordstunnelen mellem Aalborg og Nørresundby.

- Det er klart nedslående, siger politiassistent Kim Haubro fra den Automatiske Trafikkontrol i Nordjylland.

Det er omkring hver sjette trafikant, der kørte hurtigere end de 90 kilometer i timen, som er det tilladte.

- Det sker, selvom vi skilter mere med hastighedsbegrænsningen, end vi behøver at gøre, siger Kim Haubro.

Ekstra mange skilte sat op

Ved en lignende kontrol i marts 2016 blev der i løbet af fire timer udskrevet bøder til 2.800 trafikanter. Det medførte efterfølgende kritik, fordi flere mente, at skiltningen i området var mangelfuld. Derfor er der nu sat ekstra mange skilte op, siger Kim Haubro.

- Så jeg ved snart ikke, hvad der skal til, for der er ingen, der kan være i tvivl om, at man maksimalt må køre 90 kilometer i timen på strækningen, siger han.

Det er Kim Haubros opfattelse, at mange enten er uopmærksomme og optaget af noget andet, så de ikke ser skiltene, eller måske tager den på rutinen og bare følger efter den, der kører foran.

Læs også : Kontrol i hele juli: Politiet sætter ind over for spirituskørsel

Ud af de 1253 trafikanter, der står til en bøde, får 105 også et klip i kørekortet og to mister det.